De Lille, DA in stryd op Kaapse VlakteMmusi Maimane, leier van die DA. ŉ Politieke veldslag woed tans tussen Patricia de Lille en die DA in die oorwegend bruin woonbuurte op die Kaapse Vlakte. De Lille doen vanoggend in die Kaapse hooggeregshof aansoek om ŉ interdik dat die DA nie haar partylidmaatskap mag wegneem nie en dat haar setel in die Kaapse stadsraad nie gevul mag word nie. Intussen is DA-bronne kliphard besig om bewerings van wangedrag teen haar in die media te versprei. Die DA het ook sy groot kanonne op die Kaapse Vlakte – die grootste konsentrasie van bruin kiesers in die land – ontplooi om teen De Lille velde te trek. Klankopnames wat Maroela Media bekom het, wys op die teenstand wat die DA se Wes-Kaapse onderleier, Albert Fritz, gekry het tydens ŉ DA-vergadering Woensdagaand in Mitchells Plain, toe DA-lede wat De Lille goedgesind is, hom op eg Kaapse manier geskel en uitgejou het. Die DA-leier, Mmusi Maimane, is ook op die Vlakte ontplooi om bruin gemoedere te probeer sus. Hy het gisteraand ŉ DA-vergadering in Elsiesrivier toegespreek. DA-leiers het nou openlik begin erken dat die De Lille-debakel die party op groot skaal steun kos, omdat kiesers landwyd meen die DA het De Lille uiters onregverdig behandel. Die DA het aangebied om die Kaapse burgemeesterspos vir drie maande vakant te laat op voorwaarde dat De Lille die party nie hof toe vat nie, maar De Lille het gesê die party kan gaan doppies blaas. DA-leiers beweer op voorwaarde van anonimiteit dat De Lille nie opgetree het teen wanbestuur in Kaapstad nie, en dat sy aanstellings in die stad wederregtelik beïnvloed het. De Lille-ondersteuners kap terug deur te beweer dat diegene wat die bewerings maak se hande nouliks skoon is en dat hulle die bewerings – wat ontken word – maak om hulself, hul persoonlike belange en dié van hul binnekringe te bevorder. Alle aanduidings is dat die langste en vuilste Kaapse politieke geveg in baie jare op hande is.